En 15-årig dreng blev onsdag aften anholdt for at kaste en stor flisesten ned fra et storcenter. En mand var tæt på at blive ramt

Ved du noget? Tip os på 1224@eb.dk eller sms/mms på 1224 (alm. takst)

Onsdag aften kunne det være endt helt galt foran Storcenter Nord på Finlandsgade i Aarhus.

Det oplyser Østjyllands Politi i deres døgnrapport.

Her kastede en 15-årig dreng ifølge politiet en stor flisesten ned fra taget af storcenteret, og en mand var bare en meter fra at blive ramt.

- En medarbejder i Storcenter Nord bemærkede tre drenge, der løb rundt på brandtrappen. Han bad dem stoppe, og de lovede, at de nok skulle gå væk. I stedet løb de nu op på parkeringstaget. Da medarbejderen fra Storcenter Nord gik ud af døren for at se, om drengene var væk, røg der en sten ned fra taget og ramte omkring en meter foran manden, der dog heldigvis ikke blev ramt, skriver politiet.

De to andre drenge er fortsat på fri fod, men politiet har efter sigende en god ide om, hvem de er.

Ifølge politiet var det en hurtigt tænkende medarbejder i storcenteret, der opdagede det hele.

- Da medarbejderen kendte de tre på forhånd, kunne han hurtigt gribe fat i den ene og overdrage ham til politiet, skriver politiet.

Den 15-årige dreng er blevet sigtet for forvoldt fare for andres liv eller førlighed.

Ved du noget? Tip os på 1224@eb.dk eller sms/mms på 1224 (alm. takst)